**Hallani Szellemben – 1**

**Isten hangja**

Neville Johnson tanítása

A **4Mózes 24:16** azt mondja: „Aki hallja Isten szavát, tehát aki hallja Isten szavait, aki tudását a Felségestől kapja, s aki látja a Mindenhatótól kapott látomást.” Ez Bálámról szól, a prófétáról. Azt mondja, hallja Isten szavát, és látja a Mindenhatótól kapott látomást, tehát az Ige kétféleképpen ábrázolja, hogy Isten hogyan szól az Ő népéhez. Rhéma – Isten beszélt szaván keresztül, és látomásokon keresztül. Tehát ő hallotta Isten hangját, és látomásokat látott.

A Rhéma egy görög szó, mely tulajdonképpen az Igének, tehát Isten beszédének a szólt, tehát beszélt módja, Isten kimondott szava, amit Ő megelevenít. Ez kontrasztban áll a Logosszal, ami az írott Igéje vagy beszéde Istennek.

Tehát egyik a Rhéma, Isten szólt, vagy beszélt szava, másik a látomás. Ezen a két módon keresztül Isten kapcsolatban áll velünk, vagy kapcsolatot teremt velünk. A nyugati keresztényeket ez zavarja leginkább, hogy hogyan tudja megkülönböztetni Isten hangját, hogy Ő szól hozzá. Tudjuk azt, hogy Isten nagyon sokféleképpen tud hozzánk beszélni. Beszél hozzánk füllel hallható hangon, belső hangon keresztül, angyalokon keresztül, álmokon keresztül, stb. De ma azt fogjuk megvizsgálni, amikor Isten a szívünkhöz szól. A belső hangon keresztül. Az Úr belső hangját tulajdonképpen nem másképp halljuk meg, mint spontán jövő gondolat által. Az elménk gondolatai analitikusak, elemzőek, vagy intellektuálisak, a szívnek gondolatai pedig spontán módon jönnek. Mindjárt el is fogjuk ezt magyarázni.

Amikor Isten Igéjét vagy beszédét tanulmányozzuk, ahhoz szükségünk van kijelentésre, tehát spontán jövő áradásra Istentől, és szükség van egy intellektuális, elmebeli megértésre. Mind a kettőre szükségünk van. De ha csak intellektuálisan, tehát elmebeli módon értünk meg valamit, mint például Isten Igéjét vagy beszédét, akkor ez olyan száraz lesz számunkra, mint a csont. És ebből igazából nem tudjuk megismerni Istent, mert ahhoz Neki meg kell elevenítenie az Igéjét, beszédét - intellektuálisan pedig szükségünk van arra, hogy ezt értékeljük is. Nagyon-nagyon fontos, hogy megértsük ezt az egészet. A szellemvilág hangjai spontán jövő gondolatok formáját veszik fel. Nagyon fontos, hogy ezt megértsük.

Föl kell azt fedeznünk, hogy nem minden gondolat a mi saját gondolatunk. Nem minden gondolat a tiéd! Ezért a Biblia beszél nekünk a **2Korinthus 10:5**-ben arról, hogy le kell rombolnunk minden olyan gondolatot, tehát minden olyan spontán jövő gondolatot, amely Isten ismerete ellen emeltetett, amely Isten gondolatai vagy természete ellen szól. Szóval, nagyon fontos valóság az, hogy megértsük, a szellemvilágból állandóan beszélnek hozzánk. Azt mondhatod: Hű, ez elég bizarr! De ez állandóan történik! Folyamatosan beszélnek hozzád a szellemvilágból. Nagyon gyakran. Hogyan? Spontán jövő gondolatokon keresztül. A te feladatod pedig, hogy különbséget tudj tenni, honnan is jön ez a gondolat. Nagyon fontos ez. A spontaneitás, a szellemvilág hangja, vagy hangjai. És kulcs ahhoz, hogy megértsük a szellemi kommunikációt.

Amikor a spontaneitásról beszélünk, és meg akarjuk határozni, hogy mit is jelent, nézzük meg az angol értelmező szótárt (Chambers Dictionary). A szótár szerint ez azt jelenti, hogy saját impulzuson keresztül, belülről fakadóan, előre megfontolás nélkül cselekszik. Amit nem gondolt át azelőtt az illető, nem gyakorolt el magában, ez a spontán jövő gondolat. Amikor beszélünk például a spontán kitörő tűzvészről, az olyan tűz, amit nem te kezdtél, nem te gyújtottál meg. Amikor spontán jövő gondolatról beszélünk, az olyan, amit nem te magad kezdeményeztél, nem te gondolkodtál rajta azelőtt, hanem spontán csak úgy előtört belőled, csak úgy felbukkant.

Tehát nem egy intellektuális, elmebeli dologból jött, hanem belülről, a szívedből csak úgy előtört. És ez egy impulzusból, ösztönszerűen jött létre, amit nem gondoltál át azelőtt, és nem gondolkoztál rajta magadban. Minden egyes alkalommal, amikor ilyen spontán jövő gondolat vagy ötlet csak úgy feltör belőlünk, az mindig a szellemvilágból származik. Ha ezt megérted, nagyon sok minden le fog esni. Ekkor meg fogjuk érteni, Isten hogyan kommunikál velünk így, ezen a módon. És meg kell ezt igazán értenünk. A spontán jövő gondolatok azok a gondolatok, amelyeket nem te kezdtél el, nem te kezdeményeztél, ezért spontán. Nagyon-nagyon fontos, hogy különbséget tudjunk tenni, de először is meg kell értenünk ennek a koncepcióját.

Nagyon sok olyan dolog van a Bibliában, amikor Isten szólt emberekhez. Hogyan? Ezen a belső hangon keresztül. És nem mondja el sehol a Biblia, hogy ez a hang hogyan hangzott. Nem azt mondja a Biblia, hogyan hallották meg Isten hangját, hanem csak egyszerűen azt jelenti ki, hogy hallották Isten hangját. Tehát csak ennyit mond el nekünk az Ige, hogy Isten hangját hallották az emberek.

Amikor még fiatalabb voltam, leültem, és azon kezdtem el gondolkodni, hogy vajon hogyan hangozhatott Isten hangja? Isten hangja vajon milyen hangzású lehetett? És azon gondolkodtam, hát, talán így hangzott, talán úgy hangzott… Lehet, hogy egy mély, férfias hang lehetett, nagyon erőteljes, de lehet, hogy egy édes, nagyon kellemes hangzás volt. Hogyan hangozhatott Isten hangja? Hogyan hangozhatott? És hogyan teszel különbséget? Mert ezt, ami bejön, ezt a belső kommunikációt nem vagy képes leállítani, vagy megállítani. Néhányan úgy gondolják, hogy ezek csak az ő saját gondolataik. És vannak ténylegesen saját gondolataink, amikor végiggondoljuk a napunkat, amikor végigmegyünk a gondolatainkon, hogy mi is történt velünk. Ezek a saját gondolataink. Ezeken újra és újra gondolkodunk, forgatjuk magunkban, de vannak olyan gondolatok is, amelyek nem a saját gondolataink, és állandóan, minden egyes nap jönnek ilyen gondolatok hozzánk. Spontán jövő gondolatok, amelyeket nem mi indítottunk, vagy kezdtünk el.

Honnan jönnek ezek a gondolatok? Vannak olyan gondolatok, amelyek tőled jönnek, vannak olyanok, amelyek a sátántól, vannak, amelyek Istentől jönnek. Amelyek tőled jövő gondolatok, azok a gondolatok, amelyeken általában meditálsz vagy gondolkodsz, újra és újra átrágsz. Te kezded el, te kezdesz el gondolkodni szándékosan valamin, tehát nem spontán jövő, ezek a te saját gondolataid. Oké?

A sátántól jövő gondolatoknak vannak bizonyos karakterei vagy jellembeli tulajdonságai. De először is, az egy rossz érzés, ami ezzel jár. És meg kell tanulnod ezt az érzést vagy érzékelést, mert sokszor a hangok között nem tudunk különbséget tenni, és ez is ugyanolyan spontán gondolat. De az érzések között tudunk különbséget tenni, mert a szellemed bizonyságot tesz arról, hogy ez jó vagy rossz. Mert a szellemed mindent leellenőriz. Minden, ami körülötted történik a szellemvilágban, a szellemed azt érzékeli és leellenőrzi. Tehát ebben kell profivá válnunk. Mert ha ez nem fog menni, akkor nehéz lesz az Úrral való járás. Mert ami csak úgy átsuhan az agyunkon, nem minden gondolat van Istentől. És ezeket a bejövő gondolatokat nem tudjuk megállítani. Isten teremtette meg az elménket olyan úton-módon, hogy képesekké váljunk a szellemvilágból kommunikációt fogadni. Pontosan így lett megalkotva az elménk. Oké? De hát az ellenség is tudja ezt!

Azok a gondolatok azonban, amelyek a sátántól valók, azoknak vannak különböző jellemvonásai: például először is rosszul érzed magad ezzel kapcsolatban, tehát egy rossz érzés jön vele kapcsolatban. A második pedig: általában egoizmust, tehát önzést épít fel benned, és nem alázatot. És nagyon gyakran nem is igei, nem felel meg Isten Igéjének. De az is lehet, hogy igen! És lehet, hogy még akkor is az ellenségtől van, mert az ellenség is tud Igét idézni, és ez nem probléma neki. Azonban, ha Ige-ellenes, tehát Isten beszéde ellen jön valami spontán gondolat, akkor azonnal tudhatjuk, hogy honnan ered. Ha különbséget szeretnénk tenni aközött, hogy honnan is származik ez a gondolat, azt aszerint tudjuk megtenni, hogy megvizsgáljuk, mit érzünk, milyen érzéssel jön együtt az a gondolat. Mert minden egyes gondolat mögött van egy érzés. Mindig van egy érzés, ami bizonyságot tesz benned arról, hogy milyen szellemtől származik az a spontán gondolat. Isten gondolatai nagyon hasonlatosak a saját gondolatainkhoz, mégis spontán jövő gondolatok. Isten így kommunikál velünk.

De hogyan hangzik ez a gondolat? Pontosan úgy, mint a sajátod. Ne menj, és ne keress valami más hangot, hogy hallj, mert akkor találsz valamilyen hangot, de az nem Istentől lesz! Tehát amikor ott ültem és azon tűnődtem, hogy vajon hogyan hangozhat Isten hangja, nagyon sok időmbe telt rájönnöm arra, hogy pontosan úgy hangzik, mint a sajátom. Mivel az én gondolataim felé kommunikálja Isten az Ő gondolatait az én szívemhez, az én szellememhez. Tehát ha ezt egyszer megérted és tudod azt, hogy pontosan úgy hangzik Isten hangja, mint a saját hangod, akkor nem kezdesz el keresni mindenféle más idegen hangot. Pontosan úgy hangzik Isten hangja, mint a saját gondolatod. Ha ezt fölfedezed egyszer, akkor nem lesz már küszködés számodra, hogy tudd azt, hogyan hangzik Isten hangja. Mert pontosan úgy hangzik – hogyan? -, mint a tied! Pontosan úgy, mint a te saját gondolatod. Ha ezt megérted és látod, akkor tudod azt, hogy Isten spontán jövő gondolatai benned az Ő hangja, mely úgy hangzik, mint a saját gondolatod. Nagyon könnyen és érzékenyen tud jönni, tehát olyan értelemben, hogy nem túl hangos. Isten nagyon sokszor egyes szám első személyben beszél hozzánk, mindig olyan könnyedén jön, mindig olyan kedvesen, olyan megnyugtatóan, soha nem követelőzően.

És amikor Istentől jövő gondolat jön, egy speciális, egy különleges reakciót vált ki belőled. Amikor Isten szól hozzád, akkor ez **kivált belőled egy speciális reakciót**, amely egy mix tulajdonképpen: **a hit, az izgatottság, az izgalom, és az Isten felé történő szeretet érzéseivel**. Tehát nagyon világos és egyértelmű jellemvonásai vannak annak, amikor Isten szól hozzád. Mert a szellemed akkor így reagál. Egyszerűen érzel egy csodálatos érzést, ami ezzel együtt jön. Tehát tudod azt, hogy amikor ezeket a jó érzéseket érzed, akkor igazából ezekkel a hirtelen jött, spontán gondolatokkal Isten beszél hozzád, és tudod akkor, hogy megérintetted Istent. Tehát van benned egy speciális reakció, ami hitet vált ki belőled, olyan izgatottság, lelkesedés jön beléd. Viszont meg kell értened azt, hogy sátán az, aki bombáz téged gondolatokkal. Az Úr azonban nagyon kedvesen és gyöngéden kopog a te ajtódon, és várja, hogy megnyisd az ajtódat. Tehát reagálj. Ha negatív érzésekkel bombázza az elmédet valaki vagy valami, akkor tudhatod, hogy honnan jön. Mert Isten nem így jön hozzád. Isten mindig nagyon szelíden, gyöngéden bánik velünk. És a gondolatok is így jönnek. De amikor bombázzák a gondolataidat olyan dolgok, mint a félelem, az aggódás, akkor tudhatod, hogy ezek honnan jönnek.

Másodszor pedig: ha egy gondolatot meg tudsz nevezni, akkor ez általában szellemi forrásból származik. Például a félelem, harag, szeretet, könyörületesség. Hogyha nevet tudsz adni ennek a gondolatnak, akkor tudhatod, hogy ez a szellemvilágból jövő gondolat. Oké? Illetve hang. Tehát ha ilyen spontán módon jön, és meg tudod azt nevezni, akkor tudhatod azt, hogy a szellemvilágból kommunikálnak veled. Csak azt kell meghatároznod, hogy honnan származik, melyik oldalról. Isten a szíveden zörget, és ebben van egy áradás, egy folyás, és Ő várja azt, hogy reagálj erre. De soha nem fog rád kényszeríteni semmit sem, soha nem kényszeríti magát az életedre. Ő zörget, aztán vár rád, hogy reagálj. Amikor beszélünk a héber kifejezésről, ami a „tagara”, ami a közbenjárást jelenti, ez azt is jelenti, hogy véletlenszerű kereszteződés, ami csak úgy átsuhan az elméden, és utána pedig várakozik. Ha nem reagálsz, utána általában el is tűnik, és nem nyomja magát rád újra és újra. Ez Isten! Az ellenség pedig folyamatosan nyomja magát rád, ő nem hagy neked nyugtot. Ha Isten szól hozzád, és nem reagálsz rá, akkor el is tűnik általában ez a hang. Oké? Akkor keres valaki mást, hogy imádkozzon.

Az ellenség azonban újra és újra nyomja magát rád, és addig nem hagy neked békét, míg nem kezdesz valamit ezekkel a gondolatokkal. Ha ilyen történik, akkor meg kell állnod, és hatalmat kell venned a démonikus erők fölött, a démonikus szellemek fölött. Meg kell kötöznöd, meg kell dorgálnod, és parancsolnod kell, hogy hagyjon el téged! Hogy ha ilyen negatív gondolatokkal bombázza az agyadat, akkor meg kell állítanod ezeket a gondolatokat, mert azok nem a saját gondolataid. **2Korinthus 10:5** szerint hatalmat kell venned az ilyen gondolatok fölött, és le kell rombolnod ezeket a gondolatokat. Sátán az, aki bombázza a gondolataidat, az elmédet mindenféle negatív gondolatokkal. Az Úr pedig nagyon gyöngéden, kedvesen szól hozzád, és ha nem reagálsz az Ő szelíd hívására, akkor egyszerűen továbbáll, és békét hagy neked. Sátán pedig pont az ellentéte. Sátán olyan dolgokat tesz, amivel megkötöz. Mert ez az egyik jellemzője karakterének. Isten viszont nem ilyen!

Tehát meg kell tanulnod ezzel áradni, meg kell tanulnod azt, hogyan áradnak az Istentől jövő spontán gondolatok, amelyek a szívedben megjelennek. Általában akkor történnek ezek, amikor a természetes elméddel nem is Istenen, vagy Isten dolgain gondolkodsz. Nagyon sokszor úgy beszél hozzám az Úr, hogy például mosom az autómat, vagy valamit csinálok a kezemmel, és hirtelen azon találom magam, hogy olyan dolgokon gondolkodom, olyan spontán jövő gondolatok merültek fel az elmémben, amit nem én kezdeményeztem. Pont azon gondolkodom, hogy mennyire szép és tiszta most már az autóm, de mindeközben egy spontán gondolat is árad az elmémben a gondolataim mögött. És megállok, és azt gondolom magamban: Hú, ki az, aki most beszél hozzám? Honnan jön most ez a gondolat? Mivel nem én kezdeményeztem ezt.

Mindannyiótoknak, akik itt vagytok, voltak olyan gondolataitok a hét folyamán, amik nem tőletek származtak, nem ti kezdeményeztétek. Minden egyes személy, akik itt van most, az egész hét folyamán folyamatosan hallott olyan gondolatokat, spontán jövő dolgokat, ami a szellemvilág kommunikációja volt feléjük. Mindannyian hallottatok ilyet, kivétel nélkül. A szellemvilágból mindannyiótokhoz szólt valaki. Csak gondolkodj el ezen! Most már megérted azt, valójában nem is arról szól a dolog, hogy nem hallod meg Isten hangját. Nagyon is hallod Isten hangját, csak meg kell tanulnod különbséget tenni, hogy kinek a hangját hallod. Mert a szellemvilágból állandóan beszélnek hozzád. És ezt kell fölfedezned. Azt mondod: Ó, hát én nem hallom Isten hangját. Dehogyisnem! Csak nem ismered föl, hogy Őt hallod, vagy mikor hallod Őt, vagy egyszerűen nem reagálsz erre. De ha ezt megérted, és tudod majd kezelni, hogy ezeket a spontán jövő gondolatokat hová is tudd tenni magadban, akkor elkezd majd kifejlődni az Istennel való együttjárásod. Mert pontosan tudni fogod, hogy mikor lesz az, ha valaki a szellemvilágból beszél hozzád.

Óvatos akarok lenni mindenféle kifejezés használatával, a New Age-ban használják pl. a „telepátiát”. Ez az a fajta kommunikáció, ami beszéd nélküli. Az őslakosok is használták ezt nagyon sok helyen, és az okkultizmusban is használják a telepátiát. De tudod, Isten tud hozzád beszélni anélkül, hogy szavakkal szólna. Érted, hogy mire gondolok? Egyszerűen csak megjelenik egy spontán jövő gondolat. Mi nem a telepátiában hiszünk, szóval kérlek, ne menj, és ne mondd el senkinek, hogy: Hú, Neville Johnson hisz a telepátiában, hisz az okkultizmusban. Dehogyis! De Isten beszélni tud hozzád anélkül, hogy szavakkal beszélne hozzád. Tud veled kommunikálni egyszerűen egy gondolat-áradással, vagy a gondolatnak az agyadon való átsuhanása által anélkül, hogy bármilyen hanggal, vagy hangzással járna ez. Így kommunikál veled. Tehát most nem egy füllel hallható hangról beszélünk, hanem egy olyan spontán jövő gondolatnak az áradásáról, amiben képeket is használhat. Egyszerűen megjelenik az elmédben valami.

Legtöbbször akkor történik ez, amikor legkevésbé várod, mert van egy probléma, hogy amikor erre fókuszálsz, vagy koncentrálsz, akkor azonnal közbelép az elméd, és átveszi az irányítást. És ilyenkor azonnal elvágja ezt a spontán folyást, vagy áradatot. Mert amikor „kiveszed üresbe” az elméd, és nem fókuszálsz, nem koncentrálsz semmire sem, legtöbbször olyankor jönnek Istentől a spontán gondolatok. Például mosogatsz, vagy mosod az autódat, vagy porszívózol éppen, vagy jársz az úton, mész a boltba, és egyszerűen azt tapasztalod, hogy jön egy ilyen gondolat. Átélted már ezt? Biztos vagyok benne! Nagyon sok olyan gondolat végigsuhan az elméden, amit nem te kezdeményeztél, nem te kezdtél el azon gondolkodni. És ez állandóan történik.

Tehát ez a spontán jövő áradat ugyanolyan, mint amikor hirtelen tűz tör ki. Olyan tűz, amit nem te kezdtél el. Nem gondolkodtál azon, nem tettél fel kérdéseket azokkal a gondolatokkal kapcsolatban. Semmilyen – úgymond – elő-referenciád nem volt ezzel kapcsolatban, tehát spontán jövő gondolat volt. Megállsz, és azt mondod: Akkor ez csakis a szellemvilágból jövő gondolat lehet. Oké. Akkor ez most Istentől van, vagy az ellenségtől? Biztos, hogy nem tőlem van. Vagy Istentől, vagy az ellenségtől, de ez külső forrásból származik, mert a szellemvilág kommunikál most velem. Ez egy spontán jövő gondolat. Ilyenkor meg kell állnod, és azon kell gondolkodnod, hogy mi a természete? Milyen érzéssel jár együtt ez a gondolat? Isten szívét, természetét, az Ő Igéjét, beszédét erősíti ez meg benned? Milyen érzéssel jár ez együtt? És amikor ezt gondolod, akkor megállhatsz, és azt mondhatod: Istenem, te beszélsz most hozzám, mert érzem a hitet, érzem a lelkesedést, érzem Isten szeretetét, az Ő közelségét. És ez nem nehéz, egyszerűen csak különbséget kell tudnod tenni. Ez állandóan történik.

Emlékszem, egyszer, amikor egy autómosóban voltam, már nagyon sok évvel ezelőtt. És éppen ott ültem az autómosóban, semmi különösre nem gondoltam, csak néztem, ahogy mossa a gép az autómat. Ott ültem, és hirtelen azon kaptam magam, hogy egy olyan dolgon gondolkodom, amit nem én kezdtem el. Nem koncentráltam igazából semmire, nem kérdeztem, nem imádkoztam. Csak ott ültem az autómosóban, és azon gondolkodtam, hogy jó lenne már, ha végeznék, és tovább haladhatnék. De egy olyan gondolatsorozat indult el az elmémben, ami folyamatosan áradt a gondolataimban. Lehet, hogy 30-40 másodpercbe sem telt, vagy akár egy percbe sem, amikor egyszerűen rájöttem arra, hogy min is gondolkodom én. Akkor azonnal megálltam, és elkezdtem gondolkodni azon, hogy mi ez a spontán jövő gondolat. És az volt ez a spontán jövő gondolat, hogy indítsak el egy bibliaiskolát. Ennek és ennek kellene lenni az igazgatónak, így és így kellene csinálni, ilyen tanulók, diákok kellene, hogy oda járjanak, és azt mondtam magamnak: Honnan jött ez a gondolat? Ó, felejtsük el! Hát túl elfoglalt vagyok én ilyesmihez. De nem én kezdtem ezt a gondolatot, érted? És abban a pillanatban már tudtam, hogy ez Istentől jövő gondolat. Oké? Körülbelül öt hónap elteltével már meg is alapítottuk a teljes idejű bibliaiskolánkat.

És a legtöbb dolgot, amit elkezdtem, elindítottam, ilyen Istentől jövő spontán gondolatokból eredtek - az álmokat kivéve -, mind így jöttek. És nagyon könnyű ezt kihagyni, mert pontosan úgy hangzik, mint a te gondolatod. Mert ez igazából az is. De a Szent Szellem inspirálta. És nagyon-nagyon sokszor, nagyon sokszor. Négy évvel ezelőtt például a tengerparton sétálgattam, és már sötétedett, amikor néztem az eget, és csak úgy gondolkodtam, csak úgy bámészkodtam, gondolkodtam, aztán hirtelen megálltam. És azon kezdtem el gondolkodni, hogy miért gondolkodom én ilyeneken? Egy igazi áradása volt a gondolatoknak. Azon tűnődtem, hogy miért gondolkodom én ezeken. Azon gondolkodtam, hogy milyen jó lenne szatelliteket föltenni Indiában, Ázsia délkeleti részében, Európában, hogy közvetítsük élőben az adásainkat. És aztán azon tűnődtem, hogy: Wow, ez egy nagyszerű ötlet! Hát, több millió dollárba fog kerülni, felejtsük el! De megálltam és azon tűnődtem, hogy ez nem az én gondolatom, Isten szól hozzám. Szóval, elkezdtem ezt forgatni magamban, vártam az Úrra, tudtam, hogy Isten az, aki mond valamit most, s hagytam, hogy összeálljon a kép, hogy formát ölthessen a szívemben. De értsd meg, hogy ez nem hatalmas nagy, mennydörgő hangon jött hozzám, hanem egy nagyon spontán jövő, halk, szelíd, csendes, kedves kis gondolaton keresztül, amiről felismertem, hogy ezt nem én kezdtem, hanem rájöttem arra, hogy Isten hangja szólt hozzám. És meg is történt, aztán meg is csináltuk.

És történnek ilyen dolgok. Természetesen Isten beszélhet hozzánk füllel hallható, külső hangon keresztül is, de ma nem erről beszélünk. Isten meg tudja ezeket is tenni, de ez nem a normális, vagy az átlagos a legtöbb ember számára. Ami viszont minden egyes ember számára normális és átlagos, hogy Isten igenis szól hozzád, minden egyes nap így, a gondolataidon keresztül, ha felfigyelsz erre, és meg tudod ezt különböztetni. Ez állandóan történik, biztos vagyok benne, hogy a mai napon is megtörtént. De az száz százalék, hogy ezen a héten megtörtént! A kérdés csak az, hogy megértjük-e, hogyan is történik ez, hogy a szívedben hallod Isten hangját, és reagálsz-e vajon erre? Sátán bombázza a gondolataidat negatív gondolatokkal és érzésekkel. Isten viszont nagyon kedvesen, gyöngéden és olyan módon beszél hozzád, hogy azt könnyű figyelmen kívül hagyni. Mégis van benne egy kis olyan érzés, amitől elkezdesz lelkesedni. Egy jó érzéssel jön. Aztán el is tűnik. Egy pillanatig tart csak. Mert Isten soha nem kényszeríti ránk magát. És ha te nem reagálsz erre, akkor egyszerűen csak átsuhan az agyadon, és odavan. Ha sátán gondolataira nem reagálsz, akkor ő viszont nem hagy téged békén. Állandóan bombázza akkor a gondolataidat, vádló és kárhoztató dolgokkal. Minden egyes spontán jövő gondolatot alá kell vetnünk annak, hogy a szellemünkben tegyünk különbséget. Tehát megvizsgáljuk azt a szívünkben.

És azt is meg kell tanulnunk, hogy hogyan maradhatunk meg ebben a folyásban vagy áradatban. Ez már egy picit nehezebb, de megtanulhatjuk, hogy hogyan tehetjük ezt. Meg kell tanulnunk megmaradni ezeknek a spontán jövő gondolatoknak a folyamatában, vagy áradásában. Amivel leginkább el tudjuk vágni ezeket a spontán jövő gondolatokat, ami miatt abbamaradnak, az az erőlködés, amikor bekapcsoljuk a saját elménket és agyunkat, és elkezdjük hozzátenni a saját gondolatainkat. Tehát hadd mondjam ismét: a spontán jövő gondolatokat nagyon könnyen le tudjuk vágni, el tudjuk vágni akkor, amikor mi kezdünk el dolgokat, és hozzáteszünk dolgokat. Csak hagyd, hogy hadd történjen! Próbáld meg a saját elmédet kívül tartani azon. A saját gondolataidat, a saját akaratodat próbáld meg kívül tartani azon. Tudni fogod, ha hirtelen abbamarad ez a spontán jövő gondolat, az azért van, mert a te saját elméd bekapcsolódott, és elvágta azt. Lehet, hogy aztán később, a nap folyamán újra feljön ez a spontán gondolat, vagy lehet, néhány perccel később, anélkül, hogy azon gondolkodnál. De ha elkezdesz ezen erőlködni, ha elkezdesz ezen görcsölni, és ha a saját elmédet bekapcsolod ebbe, azt, hogy te mit akarsz, akkor elvágod ezt, és abbamarad.

De tudod, a prófétálás is ilyen egyszerűen működik. Az is egy spontán jövő gondolat, amelyet Isten ad, és amikor a prófétáló ember megnyitja a száját, egyszerűen csak kinyitja a száját, és elkezdi kimondani azokat a spontán gondolatokat, és nem hagyja, hogy az elméjén keresztül menjenek. Pontosan ugyanígy működik ez is, spontán jövő gondolat által. Sosem te kezdeményezted, nem te találtad ki, nem gondoltad ezt végig, hanem egyszerűen csak jön ki a szádon. Pontosan így működik a prófétai kenet, ilyen spontán dolgokon keresztül. Pontosan így működik. Ez az egész terület ugyanúgy működik. De ebben szükségünk van önfegyelemre, hogy amikor jönnek ezek a spontán gondolatok, akkor ne kezdjünk el az elménkkel bekapcsolódni. Ne kezdd el analizálni, vagy kielemezni, miközben történik ez. Hanem miután már megszűnt ennek a folyama, azután analizáld, azután értékeld ki.

Ha elkezded a gondolatmenet közben analizálni vagy elemezni, akkor azonnal leállítod és elvágod azt, mert akkor belép, közbelép a természetes elméd. Tehát ne kezdd el azonnal azt mondani: Ez most Istentől van, ez ördögtől van, ez tőlem van? Hanem hagyd, hogy hadd történjen, hadd áradjon. És amikor vége van, akkor állj meg, és mondd azt: Oké, honnan jött most ez? Ha aközben próbálod ezt tenni, mialatt történik, akkor azonnal leállítod, elvágod. Oké? Sokan ezt inspirációnak is nevezik, inspirációs folyam vagy áradat, spontán jövő áradat. Meg kell tanulnod azt, hogyan maradj meg ebben a folyamban, vagy áradásban. Tehát ne kezdj el erőlködni, ne hagyd, hogy a saját gondolatod, a saját akaratod közbelépjen, mert az elvágja és megszünteti abban a pillanatban. És aztán elmúlik. Szóval, meg kell tanulnunk ezt, hogyan csináljuk. Oké?

A másik, amiről szeretnék beszélni, hogy hogyan reagáljunk Isten szólítására. Amikor Isten szól hozzád a szívedben, a **Jelenések 3:20-**ban – mindannyian ismerjük ezt – amikor Jézus azt mondja: Ímé, az ajtó előtt állok, és zörgetek. És ez nagyon érdekes, ahogy használja ezt a kifejezést. Csak képzeld el, hogy ott áll az ajtó előtt, és zörget, kopog, és aztán azt mondja: Ha valaki meghallja a hangomat. Tehát mi volt a hang? A kopogás, a zörgetés. Ha valaki meghallja az én hangomat. Ahhoz bemegyek, és együtt leszek vele. Közösségben együtt vacsorálok. De a kopogás: a hang. Érted, amit mondok? Jézus azt mondta: A szíved ajtaján fogok kopogni vagy zörgetni, ez lesz az én hangom. És ha meghallod az én hangomat, és reagálsz erre, akkor bejövök hozzád, és beszélek veled. És közösségben leszek veled.

Tanuld meg, hogy Isten hogyan kopog, vagy zörget a te ajtódon. Meg kell ezt tanulnod! Isten hogyan tudja megragadni a te figyelmed. Meg kell tanulnod ezt! Lehet, hogy éppen az éjszaka kellős közepén érzékeled Isten jelenlétét, és az alvásod, álmod közben felébredsz hirtelen. Arra gondolsz, hogy: Ah! Mi volt ez? Most nem arról beszélek, amikor rossz álmod van, vagy rémálmod, hanem egyszerűen csak úgy normálisan alszol, és hirtelen érzékeled Isten jelenlétét. Amikor hirtelen felébredsz az álomból. Felébredsz, és lehet, hogy nem vagy még teljesen éber, de mégis tiszta az elméd, a gondolataid. Csendben vagy és nyugton vagy, és azon gondolkodsz hirtelen, hogy: Mi volt ez? Ki szólt hozzám? Ki volt az, aki éppen eljött, és zörgetett, kopogott az ajtódon? Azt mondja az Úr: Ha meghallod az én kopogásomat, zörgetésemet…

Tehát Istennek ez a célja, hogy így zörget az ajtódon. Hogy megállj, és megnyisd az ajtódat, és azt mondd ilyenkor: Igen, Uram! Mit mondasz most nekem? Hallja a Te szolgád. Az Úr azt mondja neked: Egy kicsit imádkozz nyelveken, vagy imádj engem most egy pillanatra. Csak így, maradj nyugton az ágyban, csak így. De semmiképpen ne engedd, hogy az elméd közbelépjen és elkezdjen beleszólni ebbe. Hanem csak egyszerűen hagyd, hogy az Úr cselekedjen, spontán, gondolatokon keresztül beszéljen hozzád. És amikor jönnek ezek a gondolatok, ez lesz Isten hangja.

Ahogy ezt felismered, beszélgethetsz az Úrral. Válaszolhatsz, azt mondhatod: Igen, Uram, értem! És ha bekapcsolódik az agyad, akkor elmúlik ez a gondolat. De aztán elcsendesedsz újra, az Úr hangja visszatér ismét, és beszélhetsz, válaszolhatsz erre. Lehet, hogy az éjszaka kellős közepén arra ébredsz fel, hogy énekelsz, vagy van egy dal az elmédben. Hányan ébredtetek már úgy fel éjszaka, hogy énekeltetek valamit. De ki tette ezt? Hát te aludtál! Akkor ki volt az, aki énekelt benned? Oké? Nem, nem a férjed, vagy a feleségednek a horkolása, és nem is az éjszaka énekel magától. Oké? Hanem ez a szellemedből jön. És az Úr ezen keresztül kommunikál veled. Az első, amit tenned kell ilyenkor, hogy hallgass, kezdj el figyelni a dalnak a szavaira, hogy mit mond neked. Mert az a kommunikációs pont. És amikor a dalnak a szavait meghallod, akkor állj meg, kezdj el ezen meditálni, gondolkodni, és hagyd, hogy Isten spontán jövő gondolatokon keresztül újra beszéljen hozzád.

Szóval, Ő zörget az ajtódon, és azt mondja: Ha megnyitod, én bejövök, és elkezdek hozzád beszélni. És közösségben leszek veled. Nagyon sokszor Isten a neveden szólít így. És lehet, hogy nem alszol éppen, lehet, hogy jársz-kelsz valahol. Érezted már ezt, hogy csak úgy mentél az utcán, és olyan volt, mintha valaki a neveden szólított volna. S azt mondtad magadban: Mi volt ez? Ki mondta ki a nevemet? Senki nincs itt. Valaki neveden szólított. Zörgetett az ajtódon. És hogyha senki nincs körülötted, és mégis hallod, mintha valaki a neveden szólított volna, akkor tudhatod, hogy a szellemvilágból jön ez, és onnan szólnak hozzád. Ilyenkor hagyd abba azt, amit csinálsz, és válaszolj.

Isten úgy is képes magához vonni téged, hogy hirtelen egyszerűen éhesnek érzed magad Istenre. Ez is az Ő zörgetése. Ezzel azt mondja neked, hogy: Hé, beszélni akarok veled! Hogyan tudja Isten a figyelmed megragadni? Ezt kell megtanulni, hogy erre hogyan reagálj. Sokszor egy illatra figyelsz föl, mert az Úrnak is van egy illata, egy jó illata. És hirtelen arra leszel figyelmes, hogy senki nem parfümözte be magát, mégis hirtelen érzel egy jó illatot. Gondolod magadban: Miért érzem én ezt? Ezáltal zörget, kopog, azt mondja neked: Hé, itt vagyok! Beszélni akarok veled! Íme, az ajtó előtt állok, és zörgetek. Ha meghallod ezt a zörgetést vagy kopogást, és megnyitod az ajtódat, akkor bejövök, és közösségben leszek veled.

Tudod, az Úr barátod akar lenni. A Szent Szellemmel betöltekezett emberekben sokszor van egy olyan görcsösség, egy olyan erőlködés, hogy: „Hallani akarok Istentől! Hallanom kell Istentől!” És görcsösen erőlködnek ezen. „Ó, hallani akarok Istentől!” De hát ez nem így működik! Ez nem barátság akkor! Te mész úgy egy barátodhoz, hogy: Hallani akarok tőled! És a barátod rád néz, és azt mondja: Hű, valami baj van! Ez nem így működik! Mert akkor ez nem barátság, ez nem kapcsolat, ez nem közösség. A legfőbb a barátságban a ki nem mondott szavak által történő kommunikáció. Amikor egyszerűen csak ott vagyunk egymás mellett. Isten nem ilyen erőltetett módon szól hozzánk, hanem ez egy mindennapos, lágy, megszokott, hétköznapi dolog. Amikor nem is érzed magad szelleminek, Isten olyankor is beszél hozzád. Oké?

Pontosan ilyenkor jön Ő be a képbe. Minél keményebben, minél görcsösebben próbálkozol, az elmédet annál inkább kihegyezed, annál jobban közbelép a saját gondolatod. Minél erősebben, keményebben próbálsz hallani Istentől, annál távolabb kerülsz Tőle. Mert a természetes elméd olyankor annyira a felszínen van, hogy nem enged semmi mást. Állandóan mentális elmebeli gimnasztikát végzel olyankor, túl keményen próbálkozol. De ez nem jó, ezt abba kell hagynod! Ne próbálkozz nyomakodva, keményen, ne görcsösen próbálj valamit kieszközölni, hiszen a kapcsolat, a barátság nem így működik! Amikor abszolút nem érzed magad szelleminek, pontosan ilyenkor beszél leginkább Isten hozzád. Mert ilyenkor az elméd nem lép közbe. Ez meglepetés néhányótoknak? Mert ez az igazság! És szerintem te ezt belül tudod is. A legtöbbször nem olyankor hallottál Istentől, amikor valami nagyon szellemi dolgot csináltál. Hanem valami olyan dolgot csináltál, aminek semmi köze a szellemihez. És mégis olyankor jöttek ezek a dolgok.

Természetesen, amikor imádkozol és várakozol Istenre, akkor megtanulhatod lecsendesíteni az elmédet. És ez olyankor is megtörténhet, de ehhez kell egy bizonyos fokú fegyelmezettség, hogy az elmédet teljesen ki tudd kapcsolni. És beszélni is fogunk erről majd, hogy hogyan tudjuk lecsendesíteni az elménket. Mert pontosan ez az a terület, amikor Isten a legtöbbször és a leghatékonyabban tud beszélni hozzád. Ez az a módja, ahogy leginkább tud hozzád beszélni az Úr. De ehhez meg kell értened ezt, és ha ezt, amiről most beszélünk megérted, akkor el tudsz kezdeni megfelelően járni Istennel. Ez egyáltalán nem bonyolult.

Azt mondod: De hát honnan tudhatom, hogy nem az én természetes elmém? Hát legyen egy kis hited is, mert aki hisz: ha valaki Istenhez jön, annak hinnie kell, hogy Ő létezik, és hogy megjutalmazza azokat, akik Őt keresik. Az emberek olyan sokszor azt mondják: Ó, vajon a Szent Szellem ez, vagy vajon más szellem ez? Az emberek félnek a szellemvilágtól. De azt mondja az Ige: Ha a Szent Szellemet kéred az Úrtól, akkor nem kígyót ad neked. Ha kenyeret kérsz Tőle vagy halat, akkor nem követ ad neked helyette. És pontosan itt, a Lukácsban, a szöveg-kontextusban azt mondja: Mindaz így van, aki kér Istentől, ad neki Szent Szellemet. Oké? Tehát ebben kell, hogy legyen egy kis hited!

Nem fogsz mindent jól csinálni, igenis el fogsz rontani dolgokat. De Isten pontosan ismeri a szíved motivációját. És ha tiszta a szíved, tiszták az indítékaid, meg fogja nyitni ezt a világot számodra. Istent meghallani egyáltalán nem nehéz. Isten nagyon könnyűvé tette ezt számunkra, pontosan azért, mert Ő akar velünk kommunikálni. Közületek kivétel nélkül minden egyes embernek meg lehet ez a fajta naponkénti kapcsolata Istennel. Fel kell magadban építeni azt a magabiztosságot, vagy önbizalmat, hogy tudd azt, Isten igenis beszél hozzád! Értsd meg, hogyan működik ez, értsd meg azt, hogy a spontaneitás a szellemvilág eszköze. Ez nem a te természetes elméd, mivel nem te kezdted ezt el. A spontaneitás: amikor egy más forrásból jönnek a dolgok. És amikor ez elkezd megtörténni, a szellemvilágból kommunikálnak veled. Ezt nem tudod megállítani, mert ez állandóan történik a te akaratodon kívül is. A kérdés csak az, hogy különbséget tudsz-e tenni, hogy honnan jön, vagy honnan ered. És többféle úton-módon különbséget tudsz tenni.

Tehát amikor megérzed ennek a természetét, ha tudod azt, hogy Isten szeretet, ez mindig, minden egyes ilyen dologban benne kell, hogy legyen, mert szeretet nélkül soha nem cselekszik az Úr. Egyszerűen érzed ezt, hogy amikor nincs egy kényszerítő érzés benne, amikor nem áll ellentétben Isten Igéjével vagy beszédével, nem gyűlölködő gondolatok, nem féltékenység, vagy irigység gondolatai. Ha ilyen gondolatok jönnek, azt pontosan tudod, honnan jön. Ezt nagyon egyszerű megállapítani, vagy különbséget tenni. Mert Isten gondolatai Isten természetét hordozzák magukban. Mindazok a dolgok, amelyek tiszták, mindazok, amelyek jók, amelyeknek jó hírük van, azok Istentől jövő gondolatok. Tehát az elmédbe, mint egy szűrőt, be kell helyezned.

Hogyha így, ezen az úton-módon Istennel akarsz járni, ez egyáltalán nem nehéz. Ez nem bonyolult. Nagyon könnyű! Nagyon könnyen meg tudod te tenni. Nem kell szellemi óriásnak lenned ahhoz, hogy ezt meg tudd tenni. És nem kell, hogy igazán szent légy ahhoz, hogy ezt megtehesd. De minél tisztább a szíved, annál világosabban, egyértelműbben és tisztábban fogsz hallani az Úrtól. Minél tisztább a szíved, annál tisztább lesz a hallásod is. Ez nem nehéz. A probléma, amivel találkozunk, sokszor abból ered, hogy a sötét középkorban egy olyan teológiai rendszert találtak ki, ami szerint csakis a papokon keresztül hallhatták Istent. És ebben volt egy olyan pont is, hogy ha Bibliát találtak valakinél, akkor börtönbe zárták. Tehát ebből ered, és nagyon sokszor még ma is ez van ránk hatással, hogy azt gondoljuk, az átlagos ember, férfi és nő egyszerűen képtelen megismerni Istent, nem hallhatja meg Istent, nem tehet különbséget, nem értheti meg az Ő Igéjét, az Ő beszédét. Egyszerűen ez számára lehetetlen. Mert ez csakis a profikra vonatkozó, vagy tartozó dolog. De az ellenség az, aki ezen a rendszeren keresztül milliókat sötétségben tartott. Tehát nagyon sokszor ez a rendszer még mindig fennáll, nagyon sok helyen. De te vagy a felelőse a saját életednek! Te vagy a felelős, hogy te a saját életedre vonatkozóan hallj Istentől. Mert igenis hallhatsz Istentől!

És természetesen lehetnek próféciák, hallhatsz próféciákat prófétáktól, de azokat így is, úgy is le kell ellenőrizned. És tudnod kell, hogy te is ugyanazt hallod-e. Tudod, egy apostol vagy egy próféta nem jól végezte a munkáját addig, amíg azok az emberek, akik felé szolgálnak, nem jutnak el arra a pontra, hogy már nincs rá szükségük. Nincs őrá szükségük. Értitek, amit mondok? Amikor már nincs rám többé szükségetek, akkor csináltam jól a munkámat. A vallási rendszer azonban pont az ellenkezője. Pont azt akarják elérni, hogy az embereket magukhoz láncolják, és függővé tegyék maguktól. De ez egy vallási rendszer!

Te igenis hallhatsz Istentől, és képes vagy Istentől hallani! Tudod, te fogsz majd megállni egy nap Isten előtt! Ott állsz majd az Ő trónja előtt, és Isten nem azt fogja tőled kérdezni, hogy Neville Johnson mit mondott neked, vagy vajon megtetted-e, amit Neville Johnson mondott neked? Azt fogja tőled kérdezni: Mit tettél azzal, amit Én mondtam neked? Mert még csak utalni sem fog rám az Úr, hála Istennek! Én majd a saját életemért felelek előtte. Senki másért nem felelhetek. Semmi közöm nem lesz hozzád már ott fent, a mennyben ilyen értelemben. Azt akarom mindezzel mondani, hogy te magad járhatsz Istennel, és a te saját életedre vonatkozó dolgokat igenis neked kell elvenned az Úrtól, neked kell hitben járnod, szeretetben és tisztaságban, és járhatsz Isten barátjaként. Mert minden erről szól. Isten ezt akarja, erre alkotott téged, és ezt neked kell megtenned. A saját életedre neked kell felelősséget vállalnod! Neked kell saját magadnak meghallanod Istent! Neked kell Ővele járnod bensőséges kapcsolatban!

És ez az egész egy kontroll-rendszer, hogy azt mondják neked: Ó, te soha nem tudod meghallani magadnak Istent. Ez nem így van, mert te vagy a felelős Isten előtt a saját életedért. Senki más nem felel érted Isten előtt. Oké? És igenis megvan benned a kapacitás, a képesség, a lehetőség; minden, hogy meghallhatod Istent te magad. Tudod, miért? Mert már most is hallod Őt! Csak még nem ismerted föl. Ma bátorítani akarlak téged arra, hogy igenis, meg tudod csinálni! Kimehetsz most innen úgy, hogy Isten egész héten beszél hozzád, és innentől fogva fel is fogod ismerni.

Igenis kérheted az Urat, hogy: Istenem, segíts nekem, hogy megfelelően csináljam ezt, és fölismerhessem, amikor Te szólsz hozzám! Segíts nekem Uram, hogy ráérezzek erre! Kérd az Urat! Ha kéred az Urat, azt mondja az Úr: Aki kér, az kap, és Ő meg is cselekszi. Azért nincs nektek, mert nem kéritek – mondja az Ige. Vagy ha nem Isten akarata szerint kérünk, akkor megint csak nem kapunk. De ez igenis Isten akarata, mert Ő akar veled kapcsolatot létesíteni. És akar a barátod lenni. Oké? Szóval, ez a legegyszerűbb módja az életünk mindennapjaiban. Ő nem csupán szellemi dolgokról akar veled beszélni. Általában amikor az Úr elkezd hozzám beszélni, nem szellemi dolgokról beszél csupán, hanem más dolgokról is. Tudod, mit csinálunk? Csak úgy cseverészünk, beszélgetünk. Azt mondod magadban: Hát Isten nem ilyen! Ó, dehogyis nem! És óriási a humorérzéke! Mikor megismered a humorát, egyszerűen el fogsz képedni. Ne felejtsük el, hogy mi az Ő képmására lettünk alkotva! Oké? Isten nagyon is mulatságos! Tudod miért? Hát megalkotott téged! Akkor kell, hogy az legyen!